KOMMISSIONENS FORORDNING (EF) Nr. 2520/98 af 24. november 1998 om ændring af forordning (EF) nr. 544/97 ved indførelse af et oprindelsescertifikat for hvidløg fra Malaysia

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), ændret ved Kommissionens forordning (EF) nr. 2520/97 (2), særlig artikel 31, stk. 2, og

ud fra følgende betragtninger:

Ved Kommissionens forordning (EØF) nr. 1859/93 af 12. juli 1993 om importlicenser for hvidløg fra tredjelande (3), ændret ved forordning (EF) nr. 1662/94 (4), blev enhver overgang til fri omsætning i Fællesskabet for hvidløg gjort betinget af, at der fremlægges en importlicens;

for at skærpe kontrollen og undgå enhver risiko for fordrejning i samhandelen på grundlag af unøjagtige dokumenter blev det ved Kommissionens forordning (EF) nr. 544/97 (5) dels gjort til en betingelse for import af hvidløg med oprindelse i visse tredjelande, at der fremlægges et oprindelsescertifikat udstedt af de kompetente nationale myndigheder i overensstemmelse med bestemmelserne i artikel 56-62 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (6), senest ændret ved forordning (EF) nr. 1677/98 (7), dels blev det pålagt at transportere hvidløg med oprindelse i disse lande direkte til Fællesskabet;

de malaysiske myndigheder har bekræftet at hvidløgsproduktionen i Malaysia er ikke-eksisterende; der er imidlertid blevet ansøgt om importlicenser for hvidløg med erklæret oprindelse i Malaysia i henhold til forordning (EF) nr. 1859/93; der er et stigende antal af disse ansøgninger; for at undgå enhver form for svig bør bestemmelserne i forordning (EF) nr. 544/97 straks anvendes på Malaysia;

risikoen for svig skyldes det forhold, at der ikke finder hvidløgsproduktion sted i Malaysia; bestemmelserne i artikel 4 i forordning (EF) nr. 544/97 er derfor irrelevante; de bør derfor ikke anvendes;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

Malaysia tilføjes på listen over lande uden for Fællesskabet som bilag til forordning (EF) nr. 544/97.

Artikel 2

Artikel 4 i forordning (EF) nr. 544/97 finder ikke anvendelse for produkter med erklæret oprindelse i Malaysia, der er under forsendelse til Fællesskabet.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Uanset artikel 5, andet afsnit, i forordning (EF) nr. 544/97 anvendes den fra ikrafttrædelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. november 1998.

På Kommissionens vegne

Franz FISCHLER

Medlem af Kommissionen

(1) EFT L 297 af 21. 11. 1996, s. 1.

(2) EFT L 346 af 17. 12. 1997, s. 41.

(3) EFT L 170 af 13. 7. 1993, s. 10.

(4) EFT L 176 af 9. 7. 1994, s. 1.

(5) EFT L 84 af 26. 3. 1997, s. 8.

(6) EFT L 253 af 11. 10. 1993, s. 1.

(7) EFT L 212 af 30. 7. 1998, s. 18.